**Javaslattétel**

**a KOMÁROMI VOX FEMINA NŐI KAR**

**„Komáromi értéktár”-ba való felvételére**

**A javasolt közösség adatai:**

Neve: **Vox Femina Egyesület**

2903 KOMÁROM, Csendes u. 8.

A közösség jellege: énekkar / **Vox Femina Női Kar**

Működésének helye, ill. működési területe: Komárom város

Ezen túl meghívások, versenyek, kórustalálkozók országos szinten. Külföldi szereplések testvérvárosi programok keretében, valamint szakmai kapcsolatok alapján (Németország, Szlovákia, Ausztria, Románia stb.)

A közösség vezetője: Hoffmann-né Kemenes Vera (karvezető)

9024 Győr, Szt. Imre út 22. 3. / 8.

06-30 536-9112

[hkemenesvera@gmail.com](mailto:hkemenesvera@gmail.com)

Weboldal:  [https://vox-femina-egyesulet.webnode.hu](%20https://vox-femina-egyesulet.webnode.hu)

A közösség tagjai: óvónők, tanítónők, tanárok, közművelődésben dolgozók.

**Hivatalos rövid indokolás:**

A Vox Femina Női Kar az egyetlen Komárom-Esztergom megyei kórus, mely 40 éve folyamatosan működik. Vezetője Hoffmann-né Kemenes Vera. Énekelnek helyi, országos és határon túli rendezvényeken, mindenhol a klasszikus zene értékeit képviselve.

A klasszikus kórusművek mellett több kortárs zeneszerző műve is szerepel repertoárjukban. Gyakran szerepelnek együtt az Észak-komáromi Concordia vegyes karral, erősítve a két város kulturális összetartozását.

A kórus tagjai aktív, önként vállalt, magas szintű munkát végeznek, jó hírnevet szerezve Komárom városának.

Tevékenységüket mindannyian anyagi ellenszolgáltatás nélkül végzik, saját és a közösség örömére.

Gyakran szerepelnek a Komárom városi, testvérvárosi és egyéb meghívásos fellépéseken.

Mind az énekkar, mind pedig a karvezetője a „PRO URBE – KOMÁROM” díj büszke tulajdonosa.

**A szakmai tevékenységet tartalmazó részletes indokolás**

A komáromi **Vox Femina Nőikar** - korábbi nevén Városi Pedagógus Nőikar - 1979-ben alakult az akkori városvezetés szorgalmazására. Fő célkitűzés a rendszeres továbbképzés volt, elsősorban ének-zene szakos kollegák számára.

2013. év elején  a kórus egyesületté (**VOX FEMINA EGYESÜLET**) alakult, ezáltal tágabb mozgástér áll rendelkezésükre a különböző pályázatokon való részvételre.

Lelkes óvónők, tanítók és tanárok alkották a kórus magját, mely később kibővült a városban és környékén dolgozó köztisztviselőkkel is.

A 40 év alatt közel 100-an énekeltek a kórusban, azonban azok a tagok, akik még egészségi állapotuk és hangi adottságuk alapján képesek rá, most is szívesen jönnek vissza, hogy egy-egy nagyobb lélegzetű koncerten a jelenlegi kollégáikkal együtt énekeljenek.

Alapítása óta a számos hazai és nemzetközi fellépést tudhat magáénak az együttes. Részt vettek kórusversenyeken, (Olaszország, Lengyelország), valamint a KÓTA minősítő hangversenyein. Itt az adható legmagasabb művészi címmel - HANGVERSENYKÓRUS „CUM LAUDE” - büszkélkedhetnek.

Szakmai siker számukra az is, hogy 1991-ben és 1992-ben EZÜST DIPLIMÁT szereztek a BUDAPESTI -, és az olaszországi, RIVA DEL GARDAI NEMZETKÖZI KÓRUSVERSENYEN, ahol a nemzetközi zsűri értékelésében mindössze 2 század pont hiányzott a legmagasabb besorolású arany diplomától.

Számos alkalommal szerepeltek jótékonysági céllal szervezett koncerteken.

Személyes kapcsolatok során is eljutottak más kórusokhoz, valamint őket is örömmel látták vendégül: Szlovákia, Hollandia, legutóbb a székelyföldi Székelyudvarhely kórusát látták vendégül, illetve utaztak hozzájuk ez év júniusában. Ezen hasznos kapcsolatok által betekintést nyerhettek az említett országok zenei kultúrájába, kórusmozgalmába, az iskolai énektanítás szervezésébe, módszereibe, ötleteket szereztek a kórus repertoárjának bővítésére, valamint szívesen tanultak egymástól egy-egy helyi népdalt.

Terveik között szerepel egy ukrajnai látogatás, ahol alkalmuk nyílik megismerni az ott élő embereket, magyarságukat, illetve kultúrájukat.

A kórusnak számos rádiófelvétele, több digitális hanglemezen való megszólalása és egy saját kiadású CD-lemeze is van.

Gyakran jelennek meg a helyi televízió kulturális műsorszámai között, ill. riportfilm felvételein.

Zenei profiljuk minden esetben a klasszikus értékekre támaszkodik. Bartók, Kodály, de a mai magyar zeneszerzők zenei anyaga sem idegen számukra. (Kocsár Miklós, Halmos László, Medveczky Szabolcs …) Az énekkar igényes műsorválasztása és azok fáradhatatlan megvalósítási szándéka adja a garanciát a további minőségi munkára.

Halmos László zeneszerző a Vox Femina Nőikar számára írta „Zsoltár Szvit” c. művét, melyet szinte minden évben előadnak.

Három ősbemutató aktív részesei lehettek. Először 2000. január 30-án, Balázs Árpád Komáromi Ének című oratóriumát, majd 2009. április 27-én Medveczky Szabolcs Komáromi Ünnepi Miséjét mutatták be.

Mindkét ősbemutatón Medveczky Ádám, Kossuth-díjas karmester vezényelt. Úgy a próbák, mint a koncertek is, felejthetetlen élményt jelentettek mindannyiuk számára.

2014. október 18-án közreműködői voltak Rakos Miklós hegedűművész által feldolgozott Brahms, 10 Magyar tánca, komáromi bemutató koncertjének.  A népszerű mű átdolgozása, az É-komáromi Concordia Vegyes kar, a Budapesti Kamarazenekar és a Vox Femina Nőikar előadásában csendült fel, az É-komáromi Duna Menti Múzeumban.

A kórus gyakran egészül ki hangszeres, vagy zenekari kísérettel. Kiemelkedő volt ezek közül az énekkar fennállásának 40. évfordulója alkalmából szervezett, a komáromi „Jézus Szíve” templomban megszólaltatott Pergolesi, Stabat Mater c. művének előadása. Ez a Vox Femina Női Kar önálló műsora volt. Zenekarként a kórust az „Alföld quartett” kísérte, további hangszeres szólistákkal kibővülve.

Nagy megtiszteltetés az énekkarnak, hogy a Pedagóguskórusok Országos Tanácsa – melynek a kórus is tagja -, minden alkalommal meghívja együttest a Pedagóguskórusok Országos Találkozójára. Ez évben Vásárosnaményban szerepeltek.

A hosszú távú, minőségi munka elismeréseként, a kórus meghívást kapott Kodály Zoltán 150. születésnapja alkalmából megrendezett, országos ünnepi hangversenyre, a Zeneakadémiára, ahol korábban már több alkalommal is szerepelhettek. Ezen kívül több neves koncerthelyszínenisénekelhettek, így például a Budapesti Vigadóban, a Mátyás Templomban, Kongresszusi Központban, stb.

Szűkebb pátriárkájuk is rendszeresen igényt tart műsoraikra. Kialakult törzsközönségük hallhatja a kórust minden év október 23-án, az emlékmisén és koncerten, a karácsonyi hangversenyen, a Vox Humana tavaszi kórustalálkozón és a Komáromi Napokon. Állandó partnerük ezeken a fellépéseken az Észak-komáromi Concordia Vegyes Kar, akikkel testvérkórusi kapcsolatot ápolnak. Gyakran kapnak fellépési lehetőséget a Városháza kiváló akusztikájú dísztermében.

Terveik között elsősorban a további örömteli együtténeklés, új kórustagok felkutatása, új, zenei szempontból értékes műsorszámok megtanulása, az igényes előadásmód és hangzás megőrzése, valamint a színvonalas kórusmuzsikán keresztül, a komolyzene további népszerűsítése szerepel.

Komárom, 2019. aug. 28. Harasztiné Bencsik Zsuzsanna

+36 30 195 86 70

bencsiknezsuzsa@freemail.hu